Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Б. М., поднесена против Министерство за внатрешни работи, по предметот Барање за пристап до информации од јавен карактер, на 30.09.2025 година го донесе следното

**Р Е Ш Е Н И Е**

**1**.Жалбата изјавена од Б. М., поднесена против Министерство за внатрешни работи, заведена во Агенцијата со бр.08-494 на 18.09.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

**2.Решението на Имателот на информации бр.16.1.2-1211/4 од 12.09.2025 година СЕ ПОНИШТУВА.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Барателот на информацијата Б. М., како што е наведено во Жалбата, на 01.08.2025 година поднел Барање за пристап до информации од јавен карактер до Министерство за внатрешни работи, со кое побарал во писмена форма по е-маил да му се достави следната информација:

„1. Дали е точна информацијата, дека стрелиштето за пневматско оружје на Македонска спортска стрелачка федерација, кое се наоѓа во подрумските простории на спортската сала „Наум Наумовски Борче“ (Партизан 4) во населбата Карпош 4 - Скопје функционира незаконски и нелегално, затоа што истото не поседува важечко одобрение издадено од надлежна државна институција да фукционира како стрелиште?

2. Доколку за ова стрелиште е издадено важечко одобрение од надлежна државна институција да функционира како стрелиште, Ве молам истото да ми го доставете како прилог во Вашиот одговор на барањето за слободен пристап до информации од јавен карактер.

3. Доколку е точна информацијата, дека погоренаведеното стрелиште не поседува важечко одобрение издадена од надлежна државна институција да фукционира како стрелиште, дали Министерството за внатрешни работи ќе преземе дејствија истото да биде веднаш затворено за работа, пред се во интерес на безбедноста на животите на лицата (кои во најголем дел се малолетни) кои употребуваат оружје во ова стрелиште?

4. Дали е точна информацијата, дека лицето Ј. Т. кој е претседетел на Македонската спортска стрелачка федерација која го има отворено погоренаведеното стрелиште, во својство на претседател на стрелачкиот клуб „Стрелец“ од СКОПЈЕ имал/има отворено нелегално и незаконски и друго стрелиште во подрумските простории на СУГС гимназија „Раде Јовчевски - Корчаган“ во Скопје и дали ова стрелиште Министерството за внатрешни работи денес го има затворено за работа или истото и понатаму работи?

5. Дали е точна информацијата, дека Министерството за внатрешни работи при контрола на нелегалното и незаконско стрелиште во подрумските простории на СУГС гимназија „Раде Јовчевски - Корчаган“ во Скопје оваа година пронашло поголема количина оружје(пневматско и огнено) и муниција, а кои согласна Законот за оружје е забрането да бидат внесени и употребувани во образовна институција како што гимназијата „Раде Јовчевски -- Корчаган“ и дали за овој случај е известено Јавното Обвинителство?

6. Доколку е точна информацијата дека Министерството за внатрешни работи при контрола на нелегалното и незаконско стрелиште во подрумските простории на СУГС гимназија „Раде Јовчевски - Корчаган“ во Скопје, пронашла поголема количина оружје(пневматско и огнено) и муниција, дали за истото постои записник и дали ова оружје е времено одземено?

7. Кои дејствија ги има досега преземено Министерството за внатрешни работи против лицето Јордан Тасевски како претседател и одговорно лице на стрелачкиот клуб „Стрелец“ од Скопје, во врска со нелагалното стрелиште во гимназијата „Раде Јовчевски - Корчагин“ и пронајденото оружје и муниција(доколку информацијата е точна) во нелегалното стрелиште, односно дали во врска со овој случај за лицето Ј. Т. од страна на Министерството за внатрешни работи се водат соодветни кривични и прекршочни постапки?“

Имателот на информации на ова Барање одговорил во законски предвидениот рок, при што донел Решение број 16.1.2-1211/4 од 12.09.2025 година, со кое го известил Барателот на информацијата, „надлежните служби во министерството ќе ги проверат сите посочени наводи и укажувања од ваша страна. ... по извршени проверки во Одделот за граѓански работи, од каде добиениот одговор му го доставуваме на барателот.“

Незадоволен од добиеното Решение, Барателот на информацијата, во законски предвидениот рок, поднел Жалба заведена во Агенцијата со бр. 08-494 на 18.09.2025 година.

Во Жалбата, е наведено: „Од погоре цитираниот текст од два пасуси на Решението на Министерството за внатрешни работи (МВР), не само што е видливо дека не ми е дадена, ниту една информација од седумте побарани во моето барање, туку и дека првиот со вториот пасус во Решението на МВР се меѓусебно контрадикторни. .... во првиот пасус е наведено дека во врска со моето барање за пристап до информации од јавен карактер, се извршени проверки во надлежните организациски единици и дека ме известуваат согласно податоците со кои располагаат, додека во вториот пасус е наведено дека во врска со постоењето и работата на објект-стрелиште на Македонската стрелачка федерација што наводно се користи како затворено цивилно стрелиште, сместено во подрумските простории во спортската сала „Наум Наумовски-Борче“ надлежните служби на Министерството за внатрешни работи ќе ги проверат сите посочени наводи и укажувања???!!!“

Агенцијата, преку е-маил заведен со бр.08-494 од 19.09.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, **Решението на Имателот на информации бр.16.1.2-1211/4 од 12.09.2025 година го поништи и предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, при што донел Решение бр. 16.1.2-1211/4 од 12.09.2025 година, со образложение дека „надлежните служби во министерството ќе ги проверат сите посочени наводи и укажувања од ваша страна. ... по извршени проверки во Одделот за граѓански работи, од каде добиениот одговор му го доставуваме на барателот.“

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности.“

Агенцијата му укажува на Имателот информации дека, и покрај фактот дека е донесено обжаленото Решение со кое се дава некаков одговор на Барањето за пристап до информации од јавен карактер, сепак до бараните информации не е овозможен пристап, поради што е потребно одново да се разгледа барањето и по истото да се донесе соодветна одлука.

При повторното постапување по предметот, Имателот на информации е должен одново да го разгледува Барањето на Барателот и да постапи по укажувањата на Агенцијата согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Изработил: Петар Гајдов

Доставено до:

- архива наАгенцијата

- жалителот/барател на информацијата

- имател на информацијата